LT Europos Sąjungos oficialusis leidinys C 320/1

TARYBOS NUOMONĖ

2004 m. liepos 5 d.

dėl 2004– 2007 m. Čekijos Respublikos konvergencijos programos

(2004/C 320/01)

EUROPOS SĄJUNGOS TARYBA,

atsižvelgdama į Europos bendrijos steigimo sutartį,

atsižvelgdama į 1997 m. liepos 7 d. Tarybos reglamentą (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo (1), ypač į jo 9 straipsnio 2 dalį,

atsižvelgdama į Komisijos rekomendaciją,

pasikonsultavusi su Ekonomikos ir finansų komitetu,

PAREIŠKĖ TOKIĄ NUOMONĘ:

2004 m. liepos 5 d. Taryba išnagrinėjo Čekijos Respublikos konvergencijos programą, kuri apima laikotarpį nuo 2004 m. iki 2007 m. Programa tik iš dalies atitinka pataisyto „Stabilumo ir konvergencijos programų turinio ir formos elgesio kodekso“ reikalavimus duomenų pateikimui. Visų pirma, toliau reikia gerinti ESA95 duomenų ir apie valdžios sektoriaus funkcinių sudedamųjų dalių, ir apie sudedamųjų sektorių pajamas bei išlaidas kokybę.

Pagrindinis biudžeto strategijos, kuriuo pagrįsta programa, tikslas – bendrąjį biudžeto deficitą palaipsniui sumažinti nuo 12,9 % 2003 metais (5,9 % BVP, išskyrus didelę vienkartinę operaciją, susijusią su paskirtomis valstybės garantijomis) iki 3,3 % BVP 2007 m. Be to, programoje paminėta, kad pasiūlytas deficito sumažinimo būdas rodo, kad deficito pertekliaus pašalinimas būtų užbaigtas iki 2008 m. Šį tikslą numatyta pasiekti biudžeto konsolidavimo priemonėmis, daugiausia priimtomis 2003 m. ir 2004 m. Programoje numatoma, kad valdžios sektoriaus pajamų ir BVP santykio mažėjimą visiškai kompensuoja valdžios sektoriaus išlaidų santykio sumažinimas. Dėl pajamų programa nustato perėjimą nuo tiesioginio apmokestinimo prie netiesioginio. Dėl išlaidų programa numato pervedimų, subsidijų ir valdžios sektoriaus suvartojimo sumažėjimą. Programa numato nedidelį valstybės investicijų išlaidų, kaip BVP dalies, padidėjimą.

Pagrindinis makroekonominis scenarijus, kuriuo pagrįsta programa, atspindi atsargias augimo prognozes, t.y. augimą 2,8 % iki 2004 m. ir po to augimo spartėjimą, pasiekiant 3,5 % 2007 m. Šis scenarijus laikomas pamatiniu vertinant biudžeto prognozes. Infliacijos prognozės atrodo realistiškos.

Programoje numatoma, kad deficitas 2007 m. bus sumažintas 3,3 % BVP ir toliau mažės, pasiekiant šiuos tarpinius tikslus: 5,3 % BVP – 2004 m., 4,7 % BVP – 2005 m. ir 3,8 % BVP – 2006 m. Nesant fundamentalių reformų socialinių išlaidų srityje ir prognozuojamą atsigavimą, koregavimo būdas nėra labai ambicingas. Su biudžeto prognozėmis susijusi rizika atrodo iš esmės subalansuota. Viena vertus, atsargus makroekonominis scenarijus rodo, kad pajamos galėtų būti didesnės nei tikimasi, o išlaidos – mažesnės nei paskirtos. Kita vertus, daugybės tuo pačiu metu 2004 m. vykstančių mokesčių pakeitimų poveikis ūkio subjektams lieka neaiškus. Be to, dar reikia susitarti dėl svarbių taupymo priemonių, ypač susijusių su valdžios sektoriaus suvartojimu. Programoje numatyta biudžeto strategija atrodo pakankama norint iki 2008 m. sumažinti deficitą iki 3 % BVP biudžeto deficito ribos.

Per programos laikotarpį skolos santykis padidėja 4,1 procentinio punkto, 2007 m. pasiekdamas 41,7 % BVP. Atsižvelgiant į galimus pokyčius, turinčius poveikį kapitalo srauto koregavimui, skolos santykio raida gali būti mažiau palanki nei prognozuojama.

Kalbant apie ilgalaikį tvarumą, Čekijos Respublikai gresia sunkus biudžeto disbalansas padengiant išlaidas, susijusias su gyventojų senėjimu. Kad viešieji finansai turėtų tvarų pagrindą, toliau būtina užtikrinti atitinkamą pirminį perteklių. Be to, biudžeto strategiją, pagrįstą palaipsniu konsolidavimu per programos laikotarpį, reikia papildyti priemonėmis, tiesiogiai skirtomis numatomam su amžiumi susijusių išlaidų kilimui, įskaitant visapusišką pensijų ir sveikatos priežiūros sistemų reformą.

2004 m. liepos 5 d. Taryba, remdamasi Komisijos rekomendacijomis, nusprendė, kad, remiantis Sutarties 104 straipsnio 6 dalimi, Čekijos Respublikoje yra perviršinis deficitas, ir, remdamasi Sutarties 104 straipsnio 7 dalimi, pateikė Čekijos Respublikai rekomendacijas, kuriomis siekiama ištaisyti tą padėtį ir kuriomis Taryba išreiškia savo strateginius patarimus.

Pagrindinės Čekijos Respublikos konvergencijos programos prognozės

2003 2004 2005 2006 2007 Realaus BVP augimas (%) 2,9 2,8 3,1 3,3 3,5 Užimtumo augimas (%) – 0,7 – 0,8 – 0,3 0,0 0,1 HVKI infliacija (%) – 0,1 2,8 2,6 2,2 2,2 Valdžios sektoriaus balansas (% BVP) – 12,9 – 5,3 – 4,7 – 3,8 – 3,3 Bendroji valstybės skola (% BVP) 37,6 38,4 39,7 41,0 41,7

(1) OL L 209, 1997 8 2, p. 1. Šiame tekste nurodytus dokumentus galima rasti šiame tinklalapyje:

http://europa.eu.int/comm/economy_finance/about/activities/sgp/main_en.htm